সাম্প্ৰতিক শিক্ষা ব্যৱস্থা আৰু গুৰু শিষ্যৰ সম্পৰ্ক :
সাম্প্ৰতিক শিক্ষা ব্যৱস্থা যদিও বহুতো সমস্যাৰে ভাৰাক্ৰান্ত তথাপি আগতকৈ বহুতো উন্নতমানৰ হৈছে বুলি ক'ব পাৰি । বিজ্ঞান আৰু প্ৰযুক্তিবিদ্যাৰ ন ন উদ্ভাৱনে , উন্নত শিক্ষাদান পদ্ধতি আৰু কৌশলে শিক্ষা ব্যৱস্থা অধিক উন্নতমানৰ কৰি তুলিছে। এতিয়া ৰাষ্ট্ৰীয় শিক্ষানীতি ২০২০ ৰ প্ৰয়োগে শিক্ষা ব্যৱস্থাৰ সমস্যাসমূহ বহুখিনি নাইকীয়া কৰি এক নতুন দিগন্তৰ সূচনা কৰিব বুলি আশা কৰিব পাৰি।ব্যক্তিসত্বাৰ সৰ্বাংগীন বিকাশ সাধন কৰি ভৱিষ্যতে এজন সম্পূৰ্ণ মানুহ হিচাপে এজন শিশুক গঢ় দিয়াই শিক্ষাৰ উদ্দেশ্য । শাৰীৰিক, মানসিক, আধ্যাত্মিক সকলো দিশৰ উন্নতি সাধন কৰাটোও শিক্ষাৰ লক্ষ্য। শিক্ষা হৈছে এক জীৱনজোৰা প্ৰক্ৰিয়া। এই প্ৰক্ৰিয়াটোৰ কিছু অংশ শিক্ষানুষ্ঠানৰ সৈতে জড়িত । যিটো শিক্ষা ব্যৱস্থাক 'আনুষ্ঠানিক শিক্ষা' নামেৰে নামাকৰণ কৰা হৈছে । শিক্ষানুষ্ঠানৰ সময়খিনিত গুৰু আৰু শিষ্যৰ মাজত এক পৱিত্ৰ সম্পৰ্কই গঢ় লৈ উঠে । শিক্ষাক সফল কৰি তুলিবৰ বাবে গুৰু শিষ্যৰ পৱিত্ৰ সম্পৰ্ক এটা অতি প্ৰয়োজনীয় । এটা প্ৰবাদ আছে যে - "শিষ্যপুত্ৰ আৰু বীৰ্যপুত্ৰ সমান।" সেয়েহে ক'ব পাৰি , শিষ্যৰ লগত শিক্ষকৰ সম্পৰ্ক পিতা পুত্ৰৰ সমান । দৰকাৰী সময়ত অভিভাৱকৰ দায়িত্ব শিক্ষকে পালন কৰিব লাগে । এজন গুৰুৱেই প্ৰথমে শিক্ষানুষ্ঠানত হাতত ধৰি জ্ঞানৰ বিশাল জগতত প্ৰৱেশ কৰায় আৰু জ্ঞানেৰে তেওঁক চহকী কৰি তোলে । এগৰাকী শিশুৰ সৰ্বাংগীন বিকাশ সাধন কৰি তেওঁৰ জ্ঞানৰ জ্যোতিৰে উজলাই এজন সৎ চৰিত্ৰৱান সুনাগৰিক কৰি গঢ়ি তোলাত শিক্ষকেই আগভাগ লয়। সেইকাৰণে শিক্ষক সদায় শিষ্যৰ চিৰনমস্য।
শেহতীয়া জাননী (Notice)
